9. schôdza NR SR - 12. deň - A. dopoludnia
Dátum: 2024-02-20
Poslanec: Kišš, Štefan (PS)
Druh vystúpenia: Vystúpenie v rozprave

22. Vážený pán predsedajúci, kolegyne, kolegovia, zdravím celú ekonomickú úderku opozície, dobré ráno všetkým. My v Progresívnom Slovensku, tak ako sme hovorili už v predvolebnom programe, tak to robíme aj dnes a budeme robiť aj v priebehu zvyšku volebného obdobia, chceme navrhnúť, priniesť na stôl skutočné opatrenia na podporu ekonomiky a životnej úrovne ľudí na Slovensku. O podpore – tak nazvime to – priamo podnikania hovoril v predchádzajúcom bode kolega Truban, za mnou nasledujú ešte, ešte ďalšie dva body, o ktorom budú hovoriť kolegyne a kolega, také, ktoré sú viacej zamerané na podnikateľov priamo. Ten môj bod je viacej o tej druhej strane tých zamestnancov a tvorbe pracovných miest z tejto strany tzv. ponuky. My navrhujeme dnes efektívne znovu zaviesť tzv. odvodovú odpočítateľnú položku na zdravotné odvody pre zamestnancov s nízkou mzdou. Cieľom tohto návrhu je jednak podporiť ľudí s nízkymi mzdami, naše opatrenie v tomto zmysle je prosociálne, pretože chceme takto pomôcť aj ľuďom, ktorí, sa hovorí, počítajú každé euro a pracujú v tých menej platených pozíciách, a takisto cieľom návrhu je tvorba nových pracovných miest, pretože výsledkom tohto je väčšia motivácia sa zamestnať, pretože tým efektívne zväčšujeme rozdiel medzi príjmom bez zamestnania, či už teda keď je človek na úrade práce, alebo úplne mimo trhu práce v porovnaní s tým, keď, kedy pracuje. Teda to... dôvodom zavedenia tejto odvodovej odpočítateľnej položky na zdravotné odvody je, že samotné vôbec daňovo-odvodové zaťaženie, a špeciálne odvodové na Slovensku a špeciálne pre ľudí alebo pracujúcich s nízkymi mzdami je na Slovensku relatívne vysoké. A tým sa brzdí ekonomický rast, tvorba pracovných miest aj životná, životná úroveň. A ako ste videli, alebo teda všetci sme videli v Národnej rade, vláda v tomto kontexte robí tak trochu opak, keď jedným z konsolidačných opatrení bolo zvýšenie zdravotných odvodov pre, pre všetkých pracujúcich, čo teda ako sme argumentovali, aj ja aj z tohto miesta, je demotivujúce pre, pre tvorbu pracovných miest, a teda posilnenie ekonomiky. Tú samotnú výšku odpočítateľnej položky navrhujeme ako 50 % priemernej ročnej mzdy s postupným vyklesávaním až do 75 % priemernej mzdy, čo je dnes efektívne okolo, okolo 1 050 eur. Bude sa to automaticky zvyšovať, keď, podľa toho, ako sa, ako sa bude meniť priemerná mzda v ekonomike, a teda títo pracujúci by nemuseli platiť zdravotné odvody, ktoré dnes predstavujú štyri percentá hrubej mzdy. Uvediem jeden príklad. Tak napríklad ošetrovateľka s hrubou mzdou 700 eur dnes zaplatí na odvodoch a daniach 120 eur, ostane jej tak 580 v čistom, vďaka nášmu riešeniu pri tejto 700-eurovej mzde by dostala o 20 eur každý mesiac viac, prišiel by jej teda 600 eur v čistom, čo vám teda na celoročnom zárobku vytvorilo o 240 eur viac teda za celý rok. Ja, alebo takou mojou veľkou časťou mojej práce aj tuto v pléne je obhajovať záujmy verejných financií a ich udržateľnosť, teda vyjadrím sa aj k celkovým rozpočtovým vplyvom, ktoré, ktoré sme kvantifikovali na 70 mil. eur za rok a v súlade s dobrou praxou podľa nášho názoru sme požiadali Radu pre rozpočtovú zodpovednosť, aby nám, aby nám kvantifikovala toto naše opatrenie aj tie ďalšie, ktoré predkladáme dnes, a zverejnila, samozrejme, teda to robí podľa ústavného zákona spravidla, zverejnila to stanovisko, teda pozývam vás všetkých, aby, aby ste si ho pozreli, ak máte záujem o nejaké väčšie detaily, ale teda tak ako, ako hlásame pri iných bodoch aj, aj pri tých, samozrejme, aj pri tých našich chceme, aby boli dodržané dobré pravidlá a postupy, to znamená, každý takýto návrh mal aj primeranú doložku, kde sa teda môže každý čitateľ alebo občan dozvedieť, o čo má záujem. A ak dovolíte, ešte taký na záver taký širší rámec toho, že ako si predstavujeme, aby, aby naša ekonomika a verejné financie fungovali. Teda takým tým prvým predpokladom na to, aby sme mali zdravé podnikateľské prostredie a mohli stimulovať ekonomiku, ekonomický rast, sú zdravé a... zdravé a stabilné verejné financie. Zatiaľ čo sme videli tuto v pléne v tomto volebnom období, boli opatrenia, ktoré išli, dá sa povedať, proti tomuto záujmu, pretože spomínal som napríklad zvyšovanie zdravotných odvodov, a sú aj ďalšie opatrenia, ktoré nás, ktoré síce na prvý pohľad konsolidujú verejné financie krátkodobo, ale nepodporujú ekonomický rast a zamestnanosť a poznám mnoho ďalších opatrení, ktoré, ktoré, naopak, zvyšujú splátky dlhu, ďalej nás zadlžujú a obmedzujú, obmedzujú vzácne zdroje, ktoré potrebujeme napríklad aj na podporu ekonomiky. Druhým takým predpokladom je zdravé a stabilné samotné podnikateľské prostredie a tu tiež vidíme, že vláda robí opak, prináša chaos, destabilizuje podnikanie, napríklad aj tým hanebným promafiánskym balíčkom, ktorý, o ktorom sme tu dlhé týždne už rokovali, ale aj tým spomínaným zvýšením zdravotných odvodov, ktoré, ktoré dusí tvorbu nových a lepších pracovných miest. Vláda tak len prerozdeľuje peniaze z jedného vrecka do druhého, ale netvorí novú hodnotu. A do tretice potrebujeme fungujúci trh práce, dá sa povedať, že toto opatrenie, ktoré tu dnes prezentujem, adresuje teda primárne túto časť, ale nie je jedinou. Samozrejme, potrebujeme, potrebujeme viac ďalších opatrení. Dnes sa diskutuje o novom návrhu ministerstva práce, ktoré, ktoré škáluje do väčšej miery aktivačné práce, tam teda poznáme, tak nazvime to, zmiešané výsledky, čo sa týka týchto cieľov, o ktorých hovorím, a mali by sme aj tuto diskutovať o mnohých ďalších. Týmto svoje vystúpenie ukončím, ďakujem veľmi pekne. Teším sa na diskusiu. (Potlesk.)